Rainis „Lellīte Lolīte” (1924)

Bērnu dzejoļu krājums „Lellīte Lolīte” (Viņas dzīve un gals) iecerēts un sakārtots 1924. gadā. Turpinās Raiņa vienošanās ar izdevēju Andreju Jesenu, ka viņš katru mēnesi dos dzejoļus publicēšanai žurnālā „Mazās Jaunības Tekas”. Gada beigās dzejoļus kopā ar ilustrācijām ir plānots izdot atsevišķā grāmatā. Lielākā daļa dzejoļu rakstīti Ernesta Plātesa apgādā publicētajām bilžu grāmatām (1908-1911). Gatavojot jauno dzejoļu krājumu, tie pārstrādāti, lai veidotu vienotu stāstu par lellītes dzīvi. Mazā meitene Laimiņa Ziemassvētkos saņem dāvanu – lellīti. Dzejoļi tēlo lellītes Lolītes ikdienas dzīves ainas – gulēšanu, celšanos, mazgāšanos, darbošanos leļļu ķēķī, veļas dienu u.c. Lolītei jāpiedalās pavasara darbos, jāiet ciemos, jāgatavojas skolai un jāmācās. Notikumos iesaistās arī incis un krancis. Tad Lolīte saslimst un vairs neatspirgst. Noslēgumā Rainis paskaidro, ka „Tā bija Lolītes dzīve un gals”. Domājot par to, kas notika tālāk, dzejnieks pastāsta par inča un kranča gaitām. Bet Laimiņa? Viņa jau ir liela un sākusi mācīties vidusskolā.

Dzejoļu krājums iznāk Andreja Jesena apgādā (sērijā „Mazajiem lasītājiem”, 26.nr.) 1924. gadā ar Alberta Kronenberga ilustrācijām.